ΓΡΑΠΤΗ ΕΡΩΤΗΣΗ P-3493/97 υποβολή: W.G. van Velzen (PPE) προς την Επιτροπή (29 Οκτωβρίου 1997)

Θέμα: Επιτήρηση της προσφοράς νέων υπηρεσιών στον τομέα των τηλεπικοινωνιών από επιχειρήσεις με δεσπόζουσα θέση στην αγορά

Στις 21 Οκτωβρίου 1997, δημοσιεύτηκαν στον ολλανδικό τύπο πληροφορίες σχετικά με την επιτήρηση της ολλανδικής αγοράς τηλεπικοινωνιών. Όπως αναφερόταν, συχνά είναι δύσκολο, αν όχι και αδύνατο, στην αρμόδια εθνική αρχή να εξετάσει την προσφορά νέων υπηρεσιών (σχετικών με το Internet) που παρέχονται από επιχειρήσεις που κατέχουν δεσπόζουσα θέση στην αγορά των τηλεπικοινωνιών και οι οποίες ενδέχεται να βλάπτουν τις μικρότερες επιχειρήσεις. Παρόμοια προβλήματα τίθενται και σε άλλα κράτη μέλη.

1. Τι σκέπτεται η Επιτροπή σε σχέση με την προσφορά νέων υπηρεσιών από επιχειρήσεις με δεσπόζουσα θέση στην αγορά των τηλεπικοινωνιών, ιδίως όσον αφοά το άρθρο 8 της οδηγίας 97/33/ΕΚ ((ΕΕ L199 της 26.07.1997, σελ. 32 )) της 30ής Ιουνίου 1997 (αλληλοσύνδεση), σε συνδυασμό με τα άρθρα 5, 86 και 90 της Συνθήκης ΕΚ;

2. Είχε η Επιτροπή συζητήσεις για το θέμα αυτό με την ολλανδική κυβέρνηση;

3. Εκτιμά μήπως η Επιτροπή ότι οι οδηγίες οι σχετικές με τις τηλεπικοινωνίες υποχρεώνουν τα κράτη μέλη να παρέχουν στην αρμόδια εθνική αρχή εξουσίες επαρκείς για τον έλεγχο της προσφοράς νέων υπηρεσιών;

4. Είναι άραγε διατεθειμένη η Επιτροπή να διενεργήσει το ταχύτερο δυνατό έρευνα σχετικά με το κατά πόσον η προσφορά νέων υπηρεσιών από τις υπηρεσίες με δεσπόζουσα θέση στην αγορά είναι συμβατή με το ευρωπαϊκό δίκαιο;

Απάντηση του κ. Van Miert εξ'ονόματος της Επιτροπής (24 Νοεμβρίου 1997)

1. Καμία διάταξη στην κοινοτική νομοθεσία δεν απαγορεύει στους οργανισμούς τηλεπικοινωνιών (ΟΤ) να προσφέρουν νέες υπηρεσίες. Πράγματι, όσο περισσότεροι φορείς προσφέρουν νέες υπηρεσίες στην αγορά, τόσο μεγαλύτερη θα είναι η επιλογή των υπηρεσιών αυτών για τους καταναλωτές. Η νομοθεσία για τον ανταγωνισμό (ειδικότερα το άρθρο 86 της Συνθήκης ΕΚ) στοχεύει να απαγορεύσει στους φορείς που κατέχουν δεσπόζουσα θέση να ακολουθούν συμπεριφορά που καθιστά δυσχερή ή αδύνατη την ανταγωνιστική πρόσβαση νέων φορέων σε νέα τμήματα της αγοράς. Εφόσον οι νεοεισερχόμενοι βρίσκονται σε θέση εξάρτησης από τους οργανισμούς τηλεπικοινωνιών (διότι οφείλουν να χρησιμοποιούν τις εγκαταστάσεις αυτών των τελευταίων για να παρέχουν νέες υπηρεσίες) εφαρμόζονται οι γενικές αρχές του άρθρου 86 της Συνθήκης ΕΚ και ειδικότερα η απαγόρευση παράνομων διασταυρούμενων επιδοτήσεων και ενισχύσεων που προκαλούν διακρίσεις υπέρ ΟΤ.

Η υποχρέωση για τις επιχειρήσεις σε δεσπόζουσα θέση να διατηρούν χωριστά λογιστικά στοιχεία για κάθε νέα δραστηριότητα δεν προβλέπεται ούτε στις διατάξεις της οδηγίας 90/388/ΕΟΚ της 28ης Ιουνίου 1990 σχετικά με τον ανταγωνισμό στις αγορές των τηλεπικοινωνιακών υπηρεσιών ((ΕΕ L 192 της της 24.7.1990 )) ούτε της οδηγίας 97/33/ΕΚ του Κοινοβουλίου και του Συμβουλίου της 30ης Ιουνίου 1997 για τη διασύνδεση στο χώρο των τηλεπικοινωνιών προκειμένου να διασφαλισθεί καθολική υπηρεσία και διαλειτουργικότητα με εφαρμογή των αρχών παροχής ανοικτού δικτύου (ONP). Η οδηγία 97/33/ΕΚ προβλέπει την ύπαρξη ενός ήδη ενεργού φορέα στην αγορά - που διαθέτει σημαντική ισχύ στην αγορά - για να διατηρεί χωριστά λογιστικά στοιχεία των δραστηριοτήτων που αφορούν τη διασύνδεση και των λοιπών δραστηριοτήτων και προβλέπει επίσης την υποχρέωση να παρέχει στους λοιπούς φορείς διευκολύνσεις διασύνδεσης και τις απαραίτητες πληροφορίες με τους ίδιους όρους και με εγγύηση για την ίδια ποιότητα με εκείνη που διασφαλίζει για τις δικές του υπηρεσίες ή με τις υπηρεσίες που παρέχει στις θυγατρικές του ή στους εταίρους του.

2. Στο πλαίσιο της αποκεντρωμένης εφαρμογής των κανόνων του ανταγωνισμού, η Επιτροπή είναι σε τακτική επαφή με τις ολλανδικές αρχές, και τις αρμόδιες για θέματα τηλεπικοινωνιών και τις αρμόδιες για θέματα ανταγωνισμού. Οι επαφές αυτές επεκτείνονται σε ατομικές καταγγελίες βάσει των κανόνων του ανταγωνισμού, περιλαμβανομένων εκείνων που αφορούν εικαζόμενη καταχρηστική συμπεριφορά εκ μέρους ενός ΟΤ έναντι νεοεισερχομένων στην αγορά.

3. Οι ισχύουσες οδηγίες στον τομέα των τηλεπικοινωνιών προβλέπουν ότι τα κράτη μέλη χορηγούν στις εθνικές τους αρχές τις απαραίτητες αρμοδιότητες σε ορισμένους ειδικούς τομείς, όπως η επίλυση διαφορών στον τομέα της διασύνδεσης. Πέραν τούτου, αποτελεί γενική και σημαντική αρχή του κοινοτικού δικαίου ότι όλες οι εθνικές αρχές, περιλαμβανομένων των αρχών που έχουν αρμοδιότητα στον τομέα των τηλεπικοινωνιών, πρέπει να διασφαλίζουν ότι όλες οι παρεμβάσεις τους είναι συμβατές προς τους στόχους των κοινοτικών κανόνων του ανταγωνισμού και κατά συνέπεια υποχρεούνται να απέχουν από οποιαδήποτε πράξη θα μπορούσε να αποτρέψει την αποτελεσματική προστασία που παρέχουν οι κανόνες αυτοί όσον αφορά τα δικαιώματα που απορρέουν από τους κανόνες του ανταγωνισμού ((Βλέπε σχέδιο ανακοίνωσης για τις συμφωνίες πρόσβασης στον τομέα των τηλεπικοινωνιών, ΕΕ C 76 της της 11.3.1997. )).

4. Το άρθρο 12 του Κανονισμού του Συμβουλίου αριθ. 17/62: πρώτου κανονισμού εφαρμογής των άρθρων 85 και 86 της Συνθήκης ((ΕΕ 13 της 21.2.1962 )) επιτρέπει στην Επιτροπή να αποφασίσει την διεξαγωγή γενικής ερεύνης του σχετικού κλάδου της οικονομίας εφόσον υπάρχουν ενδείξεις για περιορισμό ή στρέβλωση του ανταγωνισμού. Πάντως, μια τέτοια έρευνα, σύμφωνα με τις διατάξεις του κανονισμού αριθ. 17/62, πρέπει να συνδέεται με έναν ειδικό κλάδο της οικονομίας και δεν μπορεί να εφαρμοστεί σε τόσο ευρεία και αόριστη έννοια όπως η έννοια «όλων των νέων υπηρεσιών» που προσφέρονται από τους υπάρχοντες ΟΤ.